ปราโมทย์ วิเลปะนะ

ปราโมทย์ วิเลปะนะ เป็นนักร้องและนักแต่งเพลงชาวไทย มีน้ำเสียงเป็นเอกลักษณ์ และมีผลงานสร้างชื่อมากมาย โดยเริ่มต้นจากการเป็นนักร้องนำในวงหมีพูห์โดยมีเพลงอย่าง "แค่บอกว่ารักเธอ" ซึ่งได้รับการตอบรับอย่างท่วมท้น หลังจากนั้นต่อมาโมทย์ก็ได้ออกอัลบั้มเดี่ยวชุด โมทย์...ร้องนำ โดยมีเพลงฮิตอย่าง   "คืนที่ดาวเต็มฟ้า"

ประวัติ 
ปราโมทย์เคยเป็นนักร้องนำวง Folk Song ของวิทยาลัยอาชีวะศึกษาธนบุรีสมัยเรียน ปวส. ซึ่งเป็นตัวแทนวิทยาลัย ได้ร่วมประกวดงานประชุมองค์การวิชาชีพและแข่งขันทักษะ ครั้งที่ 4 ปี 2540 ระดับประเทศ ที่จัดขึ้นที่ จ.พระนครศรีอยุธยา จนได้รับรางวัลชนะเลิศ
จากนั้นเขาก็ย้ายมาเรียนปี 3 ที่มหาวิทยาลัยราชภัฏสวนดุสิต โมทย์ได้แอบมองผู้หญิงคนหนึ่งด้วยความรู้สึกพิเศษ โมทย์จึงแต่งเพลงให้เธอคนนั้น และเป็นจุดเริ่มต้นของเพลงแค่บอกว่ารักเธอ

หลังจากนั้นเขาก็ได้ย้ายมาเรียนปี 4 ที่มหาวิทยาลัยราชภัฏบ้านสมเด็จเจ้าพระยาและได้รู้จักกับเพื่อนรุ่นน้อง โดยได้ร่วมกันตั้งวงดนตรีเพื่อส่งประกวดในงาน VFM MUSIC KNOCKOUT โดยงานนั้นมีกติกาว่าจะต้องมีเพลงที่แต่งขึ้นใหม่เข้าร่วมประกวดด้วย ปราโมทย์จึงเลือกเพลงแค่บอกว่ารักเธอ เข้าร่วมประกวดภายใต้ชื่อวงหมีพูห์ และวงของเขาก็ได้รับรางวัลรองชนะเลิศ ซึ่งต่อมาเพลงนี้ก็ได้รับความนิยมเป็นอย่างมาก 

ก่อนที่จะผันตัวเองมาเป็นศิลปินเดี่ยว ปราโมทย์ได้เริ่มต้นเข้ามาทำงานเบื้องหลังให้กับหลายสังกัด จนมาลงตัวที่ค่ายโซนี่ มิวสิค เอ็นเตอร์เทนเมนท์ (ประเทศไทย) และเริ่มทำผลงานเพลงของตัวเองอย่างจริงจัง อัลบั้มเดี่ยวชุดแรกของเขาใช้ชื่อว่า "โมทย์ ร้องนำ" โมทย์ได้ฝากฝีมือในการเขียนเนื้อร้องและทำนองเพลงไว้ถึง 7 เพลง จากทั้งหมด 10 เพลงในอัลบั้มนี้ โดยมีเพลงเด่นอย่าง เพลงคืนที่ดาวเต็มฟ้า ที่ฮิตติดชาร์ตหลายต่อหลายคลื่นวิทยุ นอกจากนี้ยังมี เพลงไม่เป็นอะไรและเพลงได้ไหม ที่โด่งดังตามมาอีกเช่นกัน ทำให้ปราโมทย์ถูกจับตามองในทันทีด้วยสไตล์การเขียนเนื้อร้องที่มีภาษาเฉพาะตัว และน้ำเสียงที่เป็นเอกลักษณ์ของเขา ในปีนั้นปราโมทย์ก็ได้คว้ารางวัลศิลปินหน้าใหม่ยอดเยี่ยมสีสันอะวอร์ดส์ ครั้งที่ 15 จากอัลบั้ม "โมทย์ ร้องนำ" อีกด้วย

ปราโมทย์ได้มีผลงานออกมาอย่างต่อเนื่อง ในอัลบั้ม "มุมโมทย์" เป็นอัลบั้มเดี่ยวชุดที่ 2 ของเขาที่นำเสนอมุมมองความรักใหม่ๆ โดยมีเพลงหวาน กระจกด้านเดียว และเพลงคนต้นเหตุ ที่เป็นเพลงลูกทุ่งเพลงเดียวในอัลบั้มนี้ หลังจากนั้นโมทย์ได้ออกไปหาประสบการณ์ที่บ้านหลังใหม่ค่ายแกรมมี่ พร้อมออกอัลบั้ม "ขอให้รักบังเกิด" ที่มีเพลงดังอย่างแค่คนอีกคน และขอให้รักบังเกิด ซึ่งแต่ละเพลงส่วนใหญ่มักจะมีเนื้อหาเกี่ยวกับความรักที่มากับความหวังดี ร่วมถึงเพลงรักนิรันดร์ เป็นเพลงพิเศษที่โมทย์เขียนเนื้อร้องและทำนองเพลงเองเพื่อคุณแม่อันเป็นที่รักของเขา 

ปี พ.ศ. 2552 หลังจากปราโมทย์หวนกลับสู่บ้านหลังเดิม โซนี่ มิวสิค เอ็นเตอร์เทนเมนท์ (ประเทศไทย) พร้อมออกอัลบั้ม "เสียงลมหายใจ" ซึ่งมีเพลงแต่งใหม่ 6 เพลง และเพลงเก่าที่เคยฮิตมาแล้วรวมไว้อีก 4 เพลง โดยเจ้าตัวโปรดิวซ์ แต่งเองร้องเองเหมือนเดิม อัลบั้มนี้ยังคงรักษาเอกลักษณ์ ภาษาที่เรียบง่ายสวยงามในแบบฉบับของปราโมทย์ ตามติดในปีถัดไปด้วยอัลบั้ม "Love Cover" โมทย์ได้รวบรวมเพลงรักที่ตนเองชื่นชอบ และเคยโด่งดังในอดีตมาเรียบเรียงดนตรีใหม่ ร้องใหม่ในสไตล์ของตนเอง โดยมีเพลงเด่นอย่างเพลงแสนรัก ของแจ้ ดนุพล แก้วกาญจน์

ปี พ.ศ. 2560 ปราโมทย์กลับมาลุยงานเพลงอีกครั้ง หลังจากหายไปทำธุรกิจส่วนตัว ได้ร่วมร้องและแต่งเนื้อร้องเพลงประกอบซีรีส์เทิดพระเกียรติ เรื่อง "รักเหน้อเหน่อ The History Love Secret" คือ เพลงเปิดใจ และ เพลงเส้นผมบังภูเขา ในตอนนั้นช่วงกลิ่นไอของยุค 90 กลับมา โมทย์ได้มีส่วนร่วมในรายการ Stage Fighter ตำนานหมู่ สู้ ฟัด ของช่อง GMM25 เหล่าศิลปินในตำนาน 18 คน รวมตัวกันเพื่อแข่งขันร้องเพลง หาเงินรายได้มอบมูลนิธิอนุเคราะห์คนหูหนวกในพระบรมราชินูปถัมภ์ เพื่อสนับสนุนการจัดเครื่องช่วยฟัง และการผ่าตัดใส่ประสาทหูเทียม ให้กับเด็กหูหนวกที่เข้าร่วมโครงการ เป็นหนึ่งในโครงการ "25 กิจกรรม ทำดี...ตามรอยพ่อ"

ปี พ.ศ. 2562 "คืนที่ดาวเต็มฟ้า" เพลงฮิตเบอร์หนึ่งจากอัลบั้มโมทย์ร้องนำ ของปราโมทย์ วิเลปะนะ ได้ถูกนำมา Reproduced ใหม่ โดยได้หนุ่มหน้าใสอย่าง"น้องเจ้านาย" จินเจษฎ์ วรรธนะสิน ลูกชายคนโตของบ้านวรรธนะสิน มาร้องเพลงนี้ และรับการรีโปรดิวส์โดย โปรดิวส์เซอร์มือฉมัง พี่แมว จิรศักดิ์ ปานพุ่ม พร้อมด้วย Executive producer เจตริน วรรธนะสิน คุณพ่อของเจ้านายนั้นเอง แถมยังได้ ZiggaVoy แรปเปอร์ที่ผ่านรายการประกวดแรปเปอร์มาไม่ว่าจะเป็น Rap is now และ Show Me The Money มาเป็นผู้แต่ง Rymhe แรปให้เพลงนี้อีกด้วย และแขกรับเชิญพิเศษ คุณแพร วทานิกา ปัทมสิงห์ ณ อยุธยา ที่มาร่วมสร้างสีสันให้กับมิวสิควิดีโอเพลงนี้

ปี พ.ศ. 2563 ปราโมทย์กลับมาครั้งนี้ภายใต้บ้านหลังใหม่ Khaosan Entertainment กับศิลปินคนที่ 5 ในโปรเจกต์ขอบคุณที่กลับมา พร้อมซิงเกิลใหม่ที่มีชื่อว่า “Move On” โดยได้โปรดิวเซอร์คนเก่ง ต้อง พริกไทย มาเป็นคนแต่งเพลงและทำนองให้ ซึ่งเนื้อหาของเพลงเป็นเรื่องราวเกี่ยวกับความรักของคนที่ยอมเสียสละให้คนที่เรารักได้มีชีวิตที่ดีกว่าเดิม ในปีถัดมาหลังจากปล่อยเพลงได้สักระยะหนึ่ง "Move On" ก็สามารถขึ้นอันดับ 1 ของชาร์ต JOOX Thailand Top 100 ได้ในที่สุด

ผลงาน

วงดนตรี

อัลบั้มเดี่ยว

อัลบั้มรวมศิลปิน

เพลงประกอบละคร

เพลงประกอบโฆษณา 
พ.ศ. 2547 | เพลง หวาน ประกอบโฆษณาขนมปาร์ตี้
พ.ศ. 2553 | เพลง หนึ่งเดียวที่ไว้ใจ ประกอบโฆษณาเส้นหมี่อบแห้งตราไวไว
พ.ศ. 2560 | เพลง หนึ่งเดียวที่ไว้ใจ ประกอบโฆษณาเส้นหมี่อบแห้งตราไวไว

ซิงเกิล

รางวัลที่ได้รับ

อ้างอิง

แหล่งข้อมูลอื่น 

นักร้องชายชาวไทย
นักแต่งเพลงชาวไทย
ยูทูบเบอร์ชาวไทย
บุคคลที่ยังมีชีวิตอยู่